  Наталья Тетерина Удмуртысь Лулчеберетъя но туризмъя министерство элькунлэн муниципал кылдытэтъёсаз лулчеберетъя, искусствоя но литературая нуналъёсты выльдыны ӧдъя. Сыӵе ужпум Удмуртилэн автономиезлы 100 ар тырмонэн герӟаськемын, шуиз 30-тӥ толшоре «Удмурт Кенеш» огазеяськонлэн пумиськоназ Удмуртиысь лулчеберетъя министр Владимир Соловьёв. Солэн кылъёсызъя, та ужан амалъя элькунысь творчествоя тодмо ужасьёс быдэс нуналлы одӥг ёросэ потозы но школаосын пумиськонъёс ортчытъялозы, нош лулчеберетъя ёрос юртын творчествоя ӝыт нуналэз йылпумъялоз. Таӵе уж туж пайдаё вал, шуиз лулчебертъя но туризмъя министр. Мон малпасько, со тунсыко луыны кулэ, малы ке шуоно туала калык будӥз, но со уг тоды, кылэмзы гинэ вань, кин со Толкач (Юрий Толкач, крезьгурчи — ред.), кин со Пётр Захаров (кылбурчи — ред). Асэнызы пумиськон — со тросгес сётэ, кемалыгес йыре кыле Владимир Соловьёв, Удмуртиысь лулчеберетъя но туризмъя министрЁросъёсын лулчеберетъя нуналъёс 2020-тӥ арын элькунмылэн автономиезлы даур тырмемезлы сӥземын ке но, ужрадъёсты туэ ик кутскыны малпало. «Ми кыском асьмелэсь крезьгурчиосмес, гожъясьёсмес, суредасьёсмес, тодосчиосмес, мылкыдзы луиз ке. Транспорт ми сётом, муниципалъёсын вераськом. <…> 2018-тӥ арысен кутскыса, милям потэ 2020-тӥ арозь элькунлэн вань каръёсаз но ёросъёсаз вуылэммы», — шуиз Владимир Соловьёв. Тодэ вайытом, «Удмурт Кенешлэн» та пумиськоназ ик «Бадӟым удмурт диктантэз» ортчытон нуналэз юнматӥзы. Со 31-тӥ южтолэзе радъяськоз. Тегъёс: Лулчеберет Удмуртия крезьгурчиос Лулчеберетъянотуризмъяминистерство гожъясьёс суредасьёс  